ชี้คนไทยจนแต่หน้าใหญ่ยอมจ่ายเพื่อรักษาภาพลักษณ์ตัวเอง
โพสต์ทูเดย์ &#8211; คนไทยไม่หวั่นเศรษฐกิจแย่ ซื้อพรีเมียมแบรนด์ รักษาภาพลักษณ์ตัวเอง ข่าวดีนักการตลาดผู้บริโภคชี้แคมเปญยังเวิร์ก
25 ก.ย. 2552

โพสต์ทูเดย์ – คนไทยไม่หวั่นเศรษฐกิจแย่ ซื้อพรีเมียมแบรนด์ รักษาภาพลักษณ์ตัวเอง ข่าวดีนักการตลาดผู้บริโภคชี้แคมเปญยังเวิร์ก
นางชารุ ฮาริช ผู้อำนวยการฝ่ายวางแผนการสื่อสารของเกรย์ กรุ๊ป เอเชียแปซิฟิก เปิดเผยผลสำรวจล่าสุดในโครงการ “อาย ออน เอเชีย” ที่จัดทำขึ้นใน 16 ประเทศ ทั่วภูมิภาคเอเชียแปซิฟิก รวมทั้งประเทศไทย ว่า คนไทยจัดอยู่ในประเภทผู้ที่มองหาสถานภาพของตัวเอง ซึ่งมีสัดส่วนสูงสุด คือ 26% จากกลุ่มตัวอย่างทั้งหมด ซึ่งกลุ่มนี้จะให้ความสำคัญกับภาพลักษณ์ของตัวเองเป็นอันดับแรก ไม่ว่าสถานการณ์เศรษฐกิจจะเป็นอย่างไร
นอกจากนี้ คนไทยยังถือเป็นคนที่ต้องการรักษาภาพลักษณ์ในสังคมชั้นสูงมากที่สุดในบรรดาชาติเอเชียด้วยกัน โดยมีสัดส่วน 92% ของกลุ่มตัวอย่าง สูงกว่าค่าเฉลี่ยของชาวเอเชียที่ให้ความสำคัญกับเรื่องนี้ 74% ซึ่งแนวโน้มเพิ่มขึ้นจากปี 2549 ที่มีสัดส่วน 72% และปี 2550 มีสัดส่วน 94%
“ผลวิจัยที่เกิดขึ้นทำให้เห็นว่าคนไทยยิ่งเครียด ยิ่งจับจ่ายใช้สอย เพื่อหาทางออก และยิ่งความเป็นจริงของชีวิตหดหู่ ยิ่งต้องการหลอกตัวเอง ด้วยภาพลักษณ์ในสังคมชั้นสูง” นางชารุ กล่าว
สำหรับการวิจัยผู้บริโภคคนไทยครั้งนี้มีจำนวนกลุ่มตัวอย่างมากกว่า 500 คน และส่วนใหญ่อยู่ในหัวเมืองที่มีรายได้ระดับเอและบี ซึ่งสะท้อนให้เห็นถึงภาพของคนส่วนใหญ่ได้ ซึ่งในทางสถิติถือว่ามีความแม่นยำถึง 99% 
นอกจากนี้ มีผลการศึกษาที่ส่งผลดีต่อนักการตลาดสำหรับผู้บริโภคคนไทย โดยระบุว่าแคมเปญการตลาดที่เกิดขึ้นในรอบ 1 ปีที่ผ่านมา ประสบความสำเร็จ 85% เป็นอันดับ 2 รองจากบังกลาเทศที่ 92% ขณะที่ค่าเฉลี่ยของผู้บริโภคชาวเอเชียที่มีต่อหัวข้อนี้อยู่ที่ 72% และมองว่าโฆษณาเป็นเรื่องสนุกถึง 86% เป็นอันดับหนึ่ง ขณะที่ค่าเฉลี่ยของเอเชียอยู่ที่ 78% 
สำหรับผลการสำรวจในครั้งนี้ ผู้บริโภคชาวเอเชียส่วนใหญ่ยังพอใจกับชีวิต โดยมีค่าเฉลี่ยความพึงพอใจอยู่ที่ 63% ขณะที่คนไทยพอใจในชีวิต 71% และส่วนใหญ่ 76% มองว่าในอนาคตอีก 1 ปีจากนี้สถานการณ์จะดีขึ้น ขณะเดียวกันชาวเอเชียส่วนใหญ่จะให้ความสำคัญกับการเก็บออมและใช้เงินอย่างมีเหตุผลมากขึ้น เพื่อเป็นการเตรียมความพร้อมด้านการเงินเพื่อรองรับสถานการณ์ในอนาคต
ทั้งนี้ จากวิกฤตเศรษฐกิจที่เกิดขึ้นครั้งนี้ส่งผลต่อพฤติกรรมการใช้จ่ายของผู้บริโภคชาวเอเชีย โดย 80% ของชาวเอเชียกำลังออมเงินเพื่ออนาคต 50% ของชาวเอเชียเข้มงวดกับมาตรการประหยัดและการจับจ่ายใช้สอย โดยมองหาข้อเสนอที่ดีกว่าที่จะช่วยให้ประหยัดเงินได้
นอกจากนี้ ผลวิจัยยังพบว่า 46% ของชาวเอเชียมีความกังวลอย่างมากต่อรายได้ของครอบครัว และมีถึง 25% ที่บอกว่าสถานการณ์ทางการเงินจะเลวร้ายไปอีก โดยเฉพาะในไต้หวันและญี่ปุ่น ซึ่งคนมองโลกแง่ดีน้อยกว่าประเทศอื่นและพบมากขึ้นในประเทศเกาหลี จีนและญี่ปุ่น ในช่วง 23 ปีที่ผ่านมา